Skryfsafari: Bordspeletjies | penpunt
Uit die inskrywings wat ek gelees het, blyk dit dat daar met nostalgie teruggedink word aan die dae van slangetjies en leertjies, ludo, monopoly en diesulke goue treffers. Ek glo dat televisie en elektroniese media wel 'n groot impak gehad het op die gewildheid van konvensionele bordspeletjies, maar daar het 'n nuwe generasie van speletjies ontwikkel wat weer ongekende belangstelling uitgelok het. Dit is nou as jy die astronomiese pryse daarvan kan bybring.
Ek kan met vrymoedigheid sê dat ons gesin, en die aangetroudes van my skoonseun se kant af, nogal kan kwalifiseer as bordspeletjiemense. Veral as ons ku ier saam met ons Kaap kinders, word bordspeletjies vinnig uitgehaal. En nie sommer eniges nie, hoor! Daar is weergawes wat ek seker in my dag des lewens nooit mooi sal bemeester nie, want dit is uiters strategies en ingewikkeld. Settlers Catan was aanvanklik 'n groot uitdaging, maar dié het ek darem nou onder die knie – wel … Lanklaas gespeel en sal weer hard moet dink. Pandemic sit vir my ore aan, want ek sukkel om die uitbreek van die siektes oor die wêreld hok te slaan. Carcassonne is darem meer in my liga, terwyl
Van my gunstelinge is Ticket to ride en Balderdash. Laasgenoemde het ons al histeries gehad, want mens staan telkens verstom oor hoeveel snert mens kan uitdink. 30 Seconds bly ook gewild onder ons klomp. Dan is daar nog Ligretto, as jy lus voel om teen hoë tempo te speel.
Kortom, ek hou van 'n goeie bordspeletjie. My grootste vereiste is dat niemand moet kul nie, en verkieslik moet niemand té gedrewe wees om te wen nie. As daar by daardie basiese beginsels gehou word, kan dit 'n heerlike, ontspannende tydverdryf wees.
9 thoughts on "Skryfsafari: Bordspeletjies"
June 13, 2018 at 13:02
Welkom in ons blogland!
Laat al ons ander bloggers wat deelneem jou ook geiet, Spoeg en plak hierdie onderaan jou blog oor brodspeletjies. publiseer dan weer en kopieer jou bloginskrywing se adres. Dan kliek jy onder op die skakel http://www.inlinkz.com/new/view.php?id=784470 en volg die instruksies.
Vir die reëls van hierdie uitdaging, om raad te kry oor hoe om deel te neem en om elke week se aankondiging van die nuwe onderwerp te sien, besoek die volgende skakel by Dis Ekke. Onder hierdie kategorie, kyk na die blogposts Lê-Jou-Eier: Reëls (2017-08-22) en Lê-Jou-Eier: Hoe neem ek deel? (2017-08-22)
June 13, 2018 at 17:18
Dankie vir die verwelkoming! Dit is nou die tweede een wat my skryflus geprikkel het 🙂
June 13, 2018 at 13:28
Jou laaste paragraaf is die sleutel!
Die jongmense speel deesdae weer tog te lekker.
June 13, 2018 at 15:25
En hulle skroom nie om baie geld daarop te spandeer nie! Ek het gelukkig 'n paar nuwe as verjaarsdaggeskenke gekry 🙂
June 13, 2018 at 22:51
Sjoe, jy noem hier speletjies waarvan ek nooit gehoor het nie. Dis egter my eie fout want ek stel nie so intens belang nie. Die verskil met die speletjies is dat as jy net 1 kind het is dit nie genoeg uitdaging om regtig te speel nie.
June 14, 2018 at 04:57
Ek sou die helfte daarvan beslis ook nie geken het as dit nie was vir die vlaag van belangstelling wat opnuut ontstaan het onder die twintig/dertigjariges nie. Daar is in Kaapstad bv 'n maatskappy wat blykbaar n pakhuis vol speletjies het!